Folketing
2014-05-28

I dag førstebehandler vi et beslutningsforslag fra Enhedslisten om forebyggelse af selvmordsforsøg og selvmord. Jeg skal for god ordens skyld gøre opmærksom på, at jeg også taler på vegne af Det Konservative Folkeparti. Det er en reel problemstilling, som Enhedslisten her tager fat på, for vi må jo konstatere, at antallet af selvmord har været stigende de seneste år, og det er en trist udvikling. Enhedslisten har stillet forslag om tre initiativer: en bevilling via finansloven til telefonrådgivningen Livslinien, en national handlingsplan for forebyggelse af selvmordsforsøg og selvmord, og nedsættelse af et råd for selvmordsforebyggelse. Fra Venstres side har vi sympati for forslagene, der som nævnt har relevans i forhold til stigningen i antallet af selvmord de seneste år. For et års tid siden så jeg en udsendelse i tv med titlen »Dit liv er dit eget ansvar«, og det er det jo også et langt stykke hen ad vejen.